לק"י, כב בתמוז תשע"ה

תורה או אדמה:

בין ר' חיים מוולוז'ין לר' מנחם מנדל משקלוב

**רמ"מ משקלוב, דרך הקודש, עמ' לב:**

מלכה ושריה בגויים – אין תורה.

1. **הקדמת ר' מנחם מנדל משקלוב לביאור הגר"א על שו"ע יו"ד**:

וזכות אדמו"ו הגאון ז"ל יעמוד לי ולכל ישראל לשוב למקומנו האמיתי, אל ארץ חמדה טובה ורחבה שהנחיל ה' לאבותינו, וייחד לבבנו שם לאהבה וליראה אותו בלבב שלם, ויחזיר לנו מצותינו לעבדו אותו באמת ובתמים... כי הוא מנחם ציון בבנין ירושלים ובבנים.

1. תלמידי הגר"א [בהובלת רמ"מ משקלוב], צפת תק"ע (1810), מופיע בתוך: אברהם יערי, אגרות ארץ ישראל, מסדה 1946, עמ' 322:

שכחת הארץ הקדושה גורם חס ושלום אריכות הגולה, שכחת הימין [- הקץ]... עתה באנו לדבר ולבאר לפניכם בקשת הארץ תחילה – הארץ מבשרת, הארץ מתעוררת. ארץ , מה לשון אומרת? - זכרתי ימים הייתי ממלכת גברת, ביד השם עטרת תפארת, גם עתה בי לא שום דבר נחסרת. בי התורה מתבררת, בי היראה מתגברת, בי הנשמה משוחררת ומדוע אני שחרחורת, בזויה מכבודי, ושממה מיושבי, ואני שכולה וגלמודה? הלא אני ארץ חמדה, חמדת העליונים והתחתונים, טובה שני עולמים המזומנים, מדוע אני משופלת לכל דבר בקדושה, להיות אחרון באחרונים ולא ראשון בראשונים?

... אמת מה נהדר ישיבת הארץ הטובה! אמת מה נפלא חיבת ארצינו! אמת מה נאה קודש, זיו הדר ישיבתה והליכתה, שבתה וקימתה, שלוותה ושלמותה! גם בחורבנה אין דמיונה, בשממותה אין כמותה, בשלוותה אין כמוה. טוב עפרה ואבניה, טוב תבואתה ופירותיה וירקותיה, טוב זכות אויריה, טוב השגת תורותיה, טוב ריבוי מצותיה, טוב טהרת קדושותיה, טוב הליכת ד' אמותיה...

1. **אגרת ששלח רמ"מ לפולין, תקע"ט**:

הננו מודיעים ומשמיעים לכם כי הודות לחסדי האל יתברך, המרחיב גבול ירושלים תובב"א, ייסדנו בה בית מדרש...אחים יקרים, עִזרו לנו לשקם, לבנות, ליָפּוֹת ולשכלל את בית אלוקינו, כדי לפאר, לגדל ולשבח את אלוקי ישראל הבונה את חורבות ירושלים...כי אלוקים יבנה את ירושלים, ואף אם לא יהיה זה בימינו. שאלו את שלום ירושלים אתם אוהבי ציון, ושמחו בבניין בית כנסת זה...כי ה' נתן לנו ישיבה של קבע בעיר הקדושה, לבנות לו לשמו מקדש מעט, ואחרי שמקדש מעט זה יהיה בנוי על תילו- יבנה ה' את בית מקדשו וישיב העבודה לדביר ביתו.

1. **ר"ח מוולוז'ין, דרשת סליחות תקע"ב, דף ד-ה**:

וְהִנֵּה בְאֵר בַּשָּׂדֶה היינו שראה עניין הגלות שהשכינה הקדושה נקראת באר מים חיים מתלבשת כביכול בשר של עמלק הנקרא 'איש שדה'.

וְהִנֵּה שָׁם שְׁלשָׁה עֶדְרֵי צֹאן, הם כוהנים לוויים וישראלים רובצים עליה, רוצה לומר: שהם בשפלות ובבזוי תחת יד עמלק... ויעקב אבינו ע"ה כאשר ראה ברוח קודשו את כל עניני הנהגותינו בגלות התחיל לקונן ואמר אני רואה שעוד היום מהומה ומבוכה... ומחמת זה לֹא עֵת הֵאָסֵף הַמִּקְנֶה להגאל גאולה שלמה.

ונתן להם עצה להתגבר על הס"מ ואמר: הַשְׁקוּ הַצֹּאן וּלְכוּ רְעוּ, היינו שתעסקו בתורה שנשמלה למים ולכו רעו, היינו גמ"ח ותזכו להגאל גאולה שלמה.

1. **הקדמת ר"ח מוולוז'ין לנפש החיים, שער ד**:

עוד זאת אמרתי לבא במגלת ספר כתוב בגודל החיוב של עסק התורה, על כל איש ישראל יום ולילה, ולהרחיב מעט הדבור בלשון מדברת גדולת יקר תפארתה ומעלתה של התורה, והאדם הישר העוסק והוגה בה בתורת חסד על לשונו לעשות נחת רוח ליוצרו ובוראו יתברך שמו, ואיש דעת המאמץ כח לתומכה ולסעדה ולהחזיק בדקיה, אחרי אשר זה ימים רבים לישראל שהושפל עסק תורה הקדושה בכל דור ודור, והן עתה בדורות הללו בעוונותינו הרבים נפלה מאד מאד, נתונה בסתר המדרגה התחתונה רחמנא ליצלן, כאשר עינינו הרואות עתה ברבת בני עמנו מגודל סבל משא עול הפרנסה ה' ירחם:

וגם כמה מאותן אשר קרבת אלקים יחפצון, המה בחרו לעצמם לקבוע כל עיקר לימודם בספרי יראה ומוסר כל הימים, בלא קביעות עיקר העסק בתוה"ק במקראות והלכות מרובות, ועדן לא ראו מאורות מימיהם ולא נגה עליהם אור התורה, ה' יסלח להם, כי כוונתם לשמים, אבל לא זו הדרך ישכון בם אור התורה:

... והן עתה בדורות הללו, בעוה"ר נהפוך הוא, "הגבוה השפל", שכמה וכמה שמו כל עיקר קביעת לימודם רוב הימים רק בספרי יראה ומוסר, באמרם כי זה כל האדם בעולמו לעסוק בהם תמיד, כי המה מלהיבים הלבבות אשר אז יכנע לבבו להכניע ולשבר היצר מתאוותיו, ולהתיישר במדות טובות, וכתר תורה מונח בקרן זוית. ובעיני ראיתי בפלך אחד שכל כך התפשט אצלם זאת, עד שברוב בתי מדרשם אין בהם רק ספרי מוסר לרוב, ואפי' ש"ס אחד שלם אין בו, וטח עיניהם מראות מהבין והשכיל לבותם, אשר לא זו הדרך בחר בו ה' כי לא ירצה, ועוד מעט בהמשך הזמן יוכלו להיות ח"ו ללא כהן מורה, ותורה מה תהא עליה

הן לזאת עצור במלין מי יוכל, מלהודיע בשבטי ישראל נאמנה ליראי ה' וחושבי שמו את הדרך ילכו בה לאורה של תורה, אוי לנו מיום הדין, אוי לנו מיום התוכחה על עון ביטולה של תורה, כאשר הוא ית"ש יקנא לה לתבוע עלבונה:

1. **נספחים לנפש החיים, דף א-ב**:

אבל עתה מרוב טרדות הפרנסה גורם ביטול התורה והמצוות וע"כ מתאחר הגלות מאד. כאשר כן שמעתי כמה פעמים מפי קודשו של רבינו החסיד מו"ה אליהו מווילנא... מה עוה"ב חשוב ואין ערך ודוגמא כלל נגד שעה אחת בעוה"ז בעסק התורה והמצווה.

1. **איגרת השד"ר ר' ברוך מפינסק תקצ"א:**

**בעהי"ת,** יום ה' בחדש אלול דשנת **התקץ ואחת** לב"ע, פעה”ק **ירושלים חברון צפת**

**ארץ** גברת ממלכת, שלום כנהר שולחת, אל כל ישראל בני מלכים תחנוניה שופכת, ובברכת שמים מעל אותם מברכת. ארץ ישראל מקודשת מכל הארצות, תתייפח לשלוח בשורת שלומה על פני חוצות. ארץ חמדה היושבת גלמודה, דורשת שלום אהבה דודה, ארץ החיים פורסת שלום בכפלים **להפרקליטין הגדולים** בין ישראל לאביהם שבשמים.

**א**מירה **נ**עימה **כ**תיבה **י**הבא, צפירת פאר תפארת גליל הקדש החביבה, דורשת ושולחת שלום בחיבה, אל כל אחינו בית ישראל המושרשים בקרבה, ואל השואפים אבניה ועפרה אהבת נפשם אהבה, ואל הדורשים שלותה וחבוקים ודבוקי בה, ואל המשכילים ומזהירים לרחם על ישובה, ה[י]א מדינת **תימן הודו** ומדינת **איסתאן וגורג'איסטאן** **וכורד** ומדינת **חינה [סין]**, כפרים ועיירות גדולות וקטנות ויושביה, ואל מצדיקי הרבים אלו גבאי צדקה, החומלים על הארץ בחמלה רבה. ואל המתנדבים בעם הקדוש הגבירים והפרתמים יראים ושלמים, המלאים רחמים, ועל גביהם עטרה הדר עזר ראשי העדה הגאונים הגדולי[ם], בעלי תריסין המפורסמים.

לכולם שלום רב, ורב ברכות מאלקי המערכות, ומארץ נכחות, ומיושביה נטעי נעמנים בעלי אסופות. הברכה אחת היא משולשת היא, חוט המשולש, בני חיי ומזוני, לא ינתק מהם לעולם, וממקור ישראל יתברכו כולם, ויזכו לראות בבנין ההיכל והאולם, כיר"א.

**ארץ** הצבי, צבי וחמיד ורגיג [רצויה ונחמדת ונחשקת] לקץ קצבי, עוד ישבו זקנים וזקנות בשערי הבאים משבי, תפרס כפיה לקבל בצלה כל מאהבי, אשר בלעדם תקמט ותקצר נפשה עד שובי. ארץ אשר לא תחסר קול בה, קול רנה תפלה בעד אחינו שבגולה, בקול המולה, לפני שוכן רום מעלה, אלקי הארץ המהוללה, והוא רחום יתמלא רחמים עליהם ברב חמלה, וינטלם וינשאם מעלה מעלה, ונדחי ישראל יכנס ובאה לבת **ירושלם** הממשלה, בימיהם ובימינו תוושע יהודה וישראל עם סגולה, בבא תלה.

ארץ ממהרת, ארץ מבשרת, **ארץ** מה לשון אומרת, זכרתי ימים הייתי גברת ממלכת תפא[ר]ת, וגם עתה מפאר המעלות אשר מלך ביופיו כתרני בגולת הכותרת, לא שום דבר נחסרת, מאשר רשום בכתב אמת תורתו המהודרת, בי התורה מתבררת, בי היראה מתגברת, בי הנשמה מקושרת, בקשר עליון דאורייתא צרור החיים אשר שם נצררת, בי האויר זך וזהיר לחכמה מכשרת, בי התפלות באות מארץ אחרת, נוכח שער השמים עולות לעטרת תפארת, בי אדוני מקשיב לאשר יתחנן בלב נשברת, בי בזכותי שומע תפלה בעד פלטה הנשארת, בי בזכותי הלכות אור יקרות מנהרת, ואם יאשמו בעון אשר חטא אדמתי מכפרת, וההולך ארבע אמות עליה מוחלין לו כל פשע מכוערת.

ואני ארץ חמדה, חמדת העליונים ותחתונים, וכל מלכי הארץ ושריהם וגוייהם לארצי פונים, ואל מקום קדשי יתלבטו להיות חונים, וגם הנכרים אשר יבואו מארץ רחוקה והתפללו ושבו ושִחרו לאל יחיד בעליונים, שומע ומקשיב תפלות תחנונים, הכי נקראתי תלפיות כי גם בתל חורבני כל פיות שי פונים ועונים. ומי יוכל לפאר גודל פאר המלכה בפז לא תסולה, ולא תספיק כל מגילה, אין די באר ואין די עולה, על הכתב ועל המכתב עד לכלה, אשר גם בחורבנה אין דמיונה - במעיינותיה, במימיה, בתהומותיה, בטהרת תבואותיה ופירותיה, בזַכּוּת אוירה, וכל אשר בחוצותיה ופנימותיה, וכל מי ומי אשר עולה בהר ה' וישגיח עליה, בעין החמלה בעין פקוחה בטובותיה, ילבש עז ותעצומות פלאי שבחיה.

**לזאת** מימי קדם העם הק’[דוש] לתשוקת קשר נפשם בשרש קדושות הארץ, ותעל הלהב אש תוקד בקרבם בהתנדב עם הקדוש בשלהבת יראתם, ויעזבו ארץ מולדתם ובית אבותם, ללכת אל אה”ק רבים וכן שלמים ממדינתינו, עלו ובאו למקום קדוש יהלכו, ויאספו צאן קדשים כמה וכמה מאות יוסף ה' עליהם.

ובחסד אל כל הימים, זכינו ליסוד מוסד, בתי כנסיות ובתי מדרשות קבועים לתורה ועבודה, פה עיר קדשינו, כנסת הגדולה, ישיבות חשובות מתלמידי חכמים ורבנים גדולים **אשכנזים** הי”ו, העומדים על התורה ועבודה, ק”ק מדרש **פרושים** הי”ו, בבית המדרש הגדול אשר הוקם על שם הרב הגאון האמתי, רבן של כל בני הגולה, רבינו **אליהו החסיד מווילנא** זצוק"ל, הא בגרסא ובצלותא.

ובכל יומי מתוספי ספסלי דבי רב בבתי מדרשות שלנו, ובכל בית גדול שמגדלים בו תורה ותפלה, וכל העדה כלם קדושים, מנהון מארי דעובדין טבין, מנהון מארי דאורייתא, מופלגי תורה ודחילי חטאין, אנשי מדות להרים קרנה של תורה, ליהודים היתה אורה, בבואם לעבדה ולשמרה - לעבדה בעבודת גבוה ולשמרה במשמרת התורה, לחבר ד"א של הלכה ברורה בארבע אמות של אה”ק הקדושה וטהורה, והאנשים אנשי חיל חילייהו לאורייתא, בעלי תורה, בעלי יראה, בעלי מדות, עוסקים בתורה וכל דבר קשה מבררים כשמלה, ביומי דכלה. אשרי עין ראתה כל אלה, התורה חוזרת לאכסניא שלה. אבל יועץ בקרבנו אין, ואנחנו לא נדע מה נעשה מהאי דוחקא דהוה בכלה, וקשה מזונתן ופרנסתן של כל או"א, בביתם אין לחם ושמלה, להיות סעד לבית הוועד לתורה ותפלה.

**והנה** מעת הוסדה ישיבות כוללינו ק”ק **אשכנזים** הי”ו ק”ק **פרושים** הי”ו פה העירה קדש, עברו עלינו כמה וכמה הרפתקאות, ובפרט מיום ניטל ממנו **אור החיים** זיע”א, ונגדע קרן ישראל אור יקרות, גדולת הגבירים דְעכו יע”א. רבים שתו כוס התרעלה רח”ל, והוכפלו עלינו הצרות צרורות מצרי יהודה וישראל, וניתננו לשבי ולביזה, ועלו והשתרגו על צווארינו עול החובות על כלל כוללות האשכנזים הי”ו **יותר משני מאות אלף גרוש** מבני ברית ומשאינו ב"ב, והכל בנשך אוכל.

ולזאת, גם בבא עזרת ישראל אחינו ב"י ממדינתם, אחרי מחלת לב וכליון עינים עד בואכה בית לחם לאכול, עוד צריכים ליקח אוכל מפיהם של עניים ואביונים ת”ח, קצירי ותרימי [חולים ומסכנים], לתת להנושים הבאים לקחת, עד כי חלק גדול מתרומת ב"י ממדינתינו הולך על סילוק הכשרים [תשלומי הריבית] רבים בעד החובות, חדשים גם ישנים. ולא עוד, כי הוטל על כוללינו הנז’[כר] עול משא מלך ושרים, תמידין כסדרן בכל שנה, כידוע. אשר על כן, בכל העזר ומעשה הצדקה אשר עושים ומְעשים למצות השם בפלך מדינתנו לא עלתה ארוכה להחיות הנפשות, ואף כי לנהל עלות ויתומים ויתומות ואלמנות, אשר כשל כח הסבל לכלכלם בלחם הכלכל די ספוקם, עד החצי לא הגיע, לשליש ולרביע, ספק קרוב. ונשב בסבל הלחץ והדחק גדול ורב, כמה שנאמר וידוע.

**... הן עתה** עינינו לשמיא נטלית, ואמרנו למי מקדושים נפנה, ומאין יבא עזרינו. והיה בשבתינו בביתינו לאחוז סיג השתיקה, פחד פחדנו פן ימצאנו עון אשר חטא, כי איככה נוכל וראינו בגווע אחינו לפני השם. ואם אמרנו ידאון נשרייא לקיניהון, ויחזרו מעדתינו למדינתם - חמרמרו מעינו על **חורבן ישוב ארצינו הק’[דושה**] ועל דררא [ספק] דסכנת נפשות, כי אין להם על הוצאות דרכים, ואנה ילכו, והדרכים סגורים ומסוגרים, וליוצא ולבא אין שלום, ופן יהיה ח”ו לביזה ולמשיסה באין להם פה ולשון מדברת בלכתם בדרך.

**אי לזאת** אמרנו, הגיע העת והעונה לשלוח לקרא לאחינו ב"י אשר בערי ק”ק ספרד הי”ו מארץ נדברה, בשפל קול התחנה, לבקש עזרתם. ואמרנו כך היא המדה נכונה, במדינה ומדינה, לרחם על כולנה, כי בני אב אחד נחנו, ותורה אחת לנו, ובארץ אחת אנחנו יושבים, כספרדים כאשכנזים.

ויהבו רבנן עיניהון, ובחרנו בהאי גברא רבא, הרב המופלג בתורה ויראת ה', כבוד מוהר”ר **ברוך אשכנזי הי”ו במו”ה שמואל אשכנזי** מעיר קדשינו. אליו עוררנו לאמר עליך הדבר מוטל, לעשות בשביל התורה הקדושה וארצינו הק’[דושה] ובשביל פיקוח נפשות יקרות, ולהיות נודד בהרים ומדבריות, עד בואך לקדם אחינו בני בריתנו שבמדינתכם, ולעורר בשער בת רבים, והרם כשופר קולך לאהובים, ולפתוח לבות המתנדבים באמרים רכים וחביבים, להתנדב **נדבה חדשה** על **פדיון שבויים,** שהיא מצוה רבה ואהובה. ואם כי באמת המה העוזרים המה המרחמים תמיד על אחינו ק”ק הספרדים הי”ו אשר בעיר קדשינו ת”ו כראוי ונכון, וחלילה לנו לנגוע באשר הורם לעזרת חייהם ולקפח פרנסתם ומעמדם ח”ו, וכה הזהרנו בכל אזהרות להשד”ר מהימנא, בל יגע בשום קופה ויסוד צדקת אשר נקבע כיון לשם אחינו ק”ק הספרדים הי”ו.

**ועתה**,אתם אחינו בני ישראל הרחמנים וגומלי חסדים, עורו נא והתעוררו נא ותנו כבוד לה' אלקיכם, ובאו נא לעזרת ה' בגבורי'[ם], בגבורה של תורה, יתגברו כאריות לעשות רצון קונם ויפרשו מהונם, לרחם על כנסת ישראל ק”ק האשכנזים הי”ו כולליותנו קודש, אשר כולם כגרים בארץ, וכל מגמתם השגת השלימות, כל תקותם טהרת העבודה ותכליתה, כל תוחלתם שקידת התורה ויגיעתה, והיה להם הלילה למשמר משמרת התורה והיום למלאכה מלאכת שמים בזריזות בלי עצלתים, ואין להם שום עזר פרנסה פה, ממניעת הלשון וריחוקם מאנשי המדינה ושקידתם באהלי התורה הק’[דושה]. ואם היו מתחזקין התמכין, היינו שמחים, ואמנם בא השטן ויגע בכף כו', אלו תמכין דאורייתא.

הלא תזכרו, הלא תבינו השבועה מימים קדמונים, אם אשכחך ירושלם תשכח ימיני כו', ולא תהא אה”ק נשכחת כמת מלב**, כי שכחת אה”ק גורם ח”ו אריכת הגלות,** שכחת הימין - בעצלתים ימך המקרה, בשביל עצלות שמטיל השטן ומשכח אהבת ארצינו הק’[דושה] ההשפעה נמעטת, וניתן רשות להשפחה שתהיה שולטת, ונעשה שונא להקב"ה מך, ובשפלות ידים - בשביל שמשפילין פתיחת ידים לרחם על ההיא מטרוניתא - ידלוף הבית, הבית חרוב ואינו נבנה. יום ליום אנו מחכים, שנה לשנה גדולים וקטנים, הנרדמים בתרדומות הזמנים. בני אדם רצין אחר פרנסתן, ואין מגיעים כשורה, ועד מתי תרד קרן כלילת יופי, הגיע עד הארץ הגיע עפר, ובני נשי ניימין, כל גבר בצעו ופרנסתו. ואין איש שם על לב, על ימין המלך כי הושב אחור מפני אויב, ובהיכלו שמיר ושית ונמסר לתועב, ואין שמו שלם, ואין הכסא שלם.